行政長官會同行政會議

行政長官會同行政會議係香港法例嘅一種概念，香港法例規定某啲附屬立法同重要行政決策一定要由行政長官會同行政會議決定，例如批出香港免費電視同香港收費電視節目服務牌照同埋批准某間學校升格成為大學等。

歷史 
香港英治時期嘅總督會同行政局係香港嘅最高行政權力所在，地位相當於英國嘅「女王會同樞密院」。遵循英制，喺擁有行政會議建制嘅英國殖民地，大多數都有「總督會同行政會議」嘅概念，當地法律會規定某啲行政權力由「總督會同行政會議」行使。

香港主權移交之後，雖然香港特別行政區行政長官由中國國務院總理簽署國務院令任命，但佢嘅憲政地位唔係中國總理喺香港嘅代表，因此憲政地位同過去作為英國君主代表嘅總督會有唔同，但係行政長官呢個職位大致上承繼咗香港總督嘅權力，因此香港法律中嘅「總督會同行政局」概念由「行政長官會同行政會議」替代。

香港法律
香港政治